Bilangan 2 (TOBA)\n<< Bilangan 2 >>\nAturan ni parpeak ni parsaroan na opat i di Israel: I. Juda dohot Ruben 1-17. II. Epraim dohot Dan 18-34\n2Ingkon marsaro halak Israel ganup mardonokkon partonggolna, partinandaan ni nasida marompuompu, jala ingkon marsaro nasida tondong ni undungundung parluhutan i humaliang.\n3Dungkon habinsaran ingkon marsaro marga Juda rap dohot partonggolna dohot paranganna, jala si Nahason, anak ni si Aminadab, ihutan ni halak Juda.\n4Jala paranganna angka naung tarbilangi pitupulu opat ribu onom ratus halak toropna.\n5Jala di lambungna ingkon marsaro marga Isasar, jala si Netaneel, anak ni si Zuar, ihutan ni halak Isasar.\n6Jala paranganna angka naung tarbilangi limapulu opat ribu opat ratus halak toropna.\n7Tole muse marga Zebulon, jala si Eliab, anak ni si Helon, ihutan ni halak Zebulon.\n8Jala paranganna angka naung tarbilangi limapulu pitu ribu opat ratus halak toropna.\n9Jadi luhut angka na tarbilangi sian parsaroan Juda saratus ualupulu onom ribu opat ratus halak toropna, angka na masuk tu paranganna, jala ingkon nasida manguluhon.\n10Dingkan dangsina ingkon marsaro partonggol ni marga Ruben, rap dohot paranganna, jala si Elizur, anak ni si Sedeur, ihutan ni halak Ruben.\n11Jala paranganna angka naung tarbilangi opatpulu onom ribu lima ratus halak toropna.\n12Jala di lambungna ingkon marsaro marga Simeon, jala si Selumiel, anak ni si Zurisaddai, ihutan ni halak Simeon.\n13Jala paranganna angka naung tarbilangi limapulu sia ribu tolu ratus halak toropna.\n14Tole muse marga Gad, jala si Eliasap, anak ni si Rehuel, ihutan ni halak Gad.\n15Jala paranganna angka naung tarbilangi opatpulu lima ribu onom ratus limapulu halak toropna.\n16Jadi luhut angka na tarbilangi sian parsaroan Ruben saratus limapulu sada ribu opat ratus limapulu halak toropna, angka na masuk tu paranganna; jala ingkon parduan paidua nasida laho borhat.\n17Dung salpu nasida ingkon borhat undungundung parluhutan i rap dohot parsaroan ni halak Lepi di tongatonga ni angka parsaroan suang songon parpeakna marsaro, laos songon i nasida borhat, ganup di ingananna be mardonokkon partonggolna.\n18(II.) Dingkan hasundutan ingkon marsaro partonggol ni marga Epraim rap dohot paranganna jala si Elisama, anak ni si Amihud, ihutan ni halak Epraim.\n19Jala paranganna angka naung tarbilangi opatpulu ribu lima ratus halak toropna.\n20Jala di lambungna ingkon marsaro marga Manasse, jala si Gamaliel, anak ni si Pedazur, ihutan ni halak Manasse.\n21Jala paranganna angka naung tarbilangi tolupulu dua ribu dua ratus halak toropna.\n22Tole muse marga Benjamin, jala si Abidan, anak ni si Gidion i induknasida i.\n23Jala paranganna angka naung tarbilangi tolupulu lima ribu opat ratus halak toropna.\n24Jala luhut angka na tarbilangi sian parsaroan Epraim saratus ualupulu ribu saratus halak toropna, angka na masuk tu paranganna; jala ingkon parduan paitolu nasida laho borhat.\n25Dingkan utara ingkon marsaro partonggol ni marga Dan rap dohot paranganna, jala si Ahiezer, anak ni si Amisaddai ihutan ni halak Dan.\n26Jala paranganna angka naung tarbilangi onompulu dua ribu pitu ratus halak toropna.\n27Jala di lambungna ingkon marsaro marga Aser, jala si Pagiel, anak ni si Okran, ihutan ni halak Aser.\n28Jala paranganna angka naung tarbilangi opatpulu sada ribu lima ratus halak toropna.\n29Tole muse marga Naptali, jala si Ahira, anak ni si Enan, ihutan ni halak Naptali.\n30Jala paranganna angka naung tarbilangi limapulu tolu ribu opat ratus halak toropna.\n31Jala luhut angka na tarbilangi sian parsaroan Dan saratus limapulu pitu ribu onom ratus; jala ingkon parpudi nasida laho borhat mangihuthon tu partonggolna.\n32I ma saluhutna angka na tarbilangi sian halak Israel marompuompu, saluhut angka na tarbilang tahe di bagasan parsaroan mangihuthon parduanna be onom ratus tolu ribu lima ratus limapulu halak toropna.\n33Alai anggo halak Lepi ndang dibilangi di tongatonga ni halak Israel, hombar tu na tinonahon ni Jahowa hian tu si Musa.\n34Jadi dibahen halak Israel ma saluhut songon na tinonahon ni Jahowa tu si Musa, laos songon i ma parpeaknasida marsaro mangihuthon partonggolna be, songon i dohot haboborhatnasida, ganup marmargamarga dohot marompuompu.